Սուրիոյ Կրթութեան Նախարարութեան կրթական հրամանագիրին համաձայն, Լաթաքիոյ Ազգ. Ս. Նահատակաց Վարժարանը իր դռները բացաւ Երկուշաբթի, 3 Սեպտեմբեր 2018-ի առաւօտեան: Դպրոցական զանգին ղօղանջին հետ մեծ խանդավառութեամբ վերսկսաւ ուսումնակրթական նոր տարեշրջանը: Աշակերտութիւնը ամառնային երկար արձակուրդէ ետք, վերսկսաւ իր դպրոցական կեանքը, դպրոցի ամայացած շրջափակը խանդով ու խինդով թնդաց… աշակերտներուն ճիչն ու աղմուկը, ուրախութիւնն ու կորովը այս տարուան վերամուտին մեկնարկը յուշեցին: